  KRAJEVNA SKUPNOST GRADIŠČE NAD PRVAČINO

Datum: 15.4.2026

Z A P I S N I K
41. redna seja sveta KS Gradišče, ki je potekala 15.4.2026 ob 20:00 v prostorih KS v
kulturnem domu na Hribu
Prisotni: Tanja Gregorič, Dalibor Antić, Aljoša Furlan, Denis Gregorič, Danijela Jurkič.
Upravičeno odsotni člani Sveta krajevne skupnosti Gradišče: Žan Marušič, Agnes Jurkič
Predsednica sveta KS Tanja Gregorič, je pozdravila navzoče ter predlagala naslednji
dnevni red:
1. Potrditev zapisnika 40. redne seje KS Gradišče , z dne 9.3.2026.
2. Srečanje Gradišč_6.6.2026-Organizacija izleta.
3. Možnost organizacije Martinovanja.
4. Stavba 41 – pregled statusa ureditve lastništva.
5. Pregled del, potrebnih po škodi zaradi toče, in sprejem sklepa o prerazporeditvi sredstev iz
naslova odškodnine na ustrezno postavko.
6. Sprejem sklepa o plačilnem roku.
7. Pregled sredstev po postavkah in določitev plana porabe.
8. Status poteka projekta sanacije plazu (težave s smetmi, obvozi,...).
9. Razno, pobude in vprašanja.
10. Izplačilo sejnin
AD 1
Tanja Gregorič (predsednica) je članom KS povzela zapisnik 40. redne seje KS Gradišče , z dne 9.3.2026. Na obstoječ zapisnik ni bilo pripomb, zato je bil sprejet sklep:
Potrdi se zapisnik 40.redne seje sveta KS Gradišče z dne 9.3.2026.
AD 2
Člani sveta KS se pogovarjamo o Organizaciji izleta Srečanje Gradišč, ki bo 6.6.2026, v Gradišču pri Kozjaku. Pogovarjamo se o najemu avtobusnega prevoza, vrsti darila ter sredstvih za le to. Dogovorimo se, da se bo pripravilo objavo na FB-ju. Na naslednji seji, se bomo dogovorili o podrobnostih.
AD 3
Člani sveta KS se pogovarjamo o možnosti organizacije praznovanja Martinovanja – pogovarjamo se ali bo to odprt tip praznovanja ali zaprt. Skozi pogovor se vedno bolj nagibamo k zaprtemu tipu praznovanja. Glede priprave hrane se bo kontaktiralo dva am znana izvajalca. Govorimo tudi o potencialnemu datumu – 7.11.2026. Sredstva, ki so na voljo za izvedbo Martinovanja, so v višini cca 1500,00€, ter cca 871,00€ je še na postavki za prireditve iz leta 2025.  
AD 4
V nadaljevanju se pogovarjamo o statusu ureditve lastništva stavbe 41. G. Dujmović je podal pritožbo na razsodbo sodnice. Člani sveta KS se bomo pogovorili s svojim odvetnikom glede novonastale situacije. Člani sveta se ponovno pogovarjamo o nestabilnosti te stavbe in se znova strinjamo, da bi bilo stavbo najbolje zrušiti.
AD 5
Člani sveta KS pregledamo dela, potrebna po škodi zaradi toče, ter odločitev o prerazporeditvi sredstev iz naslova odškodnine na ustrezno postavko. Odškodnino, ki se jo prejme od zavarovalnice zaradi škode, ki jo je povzročila toča, naj bi se premaknilo na postavko za investicije. Sredstva, ki se jih je prejelo iz najema dvorane se bo ravno tako premaknilo na postavke investicij. 
Sredstva se bo namenilo popravilu žlebov in menjavi vrat (napihnjena zaradi vdora vode), ter nakupu omare v prostoru poleg kuhinje (za hrambo čistil in drugega drobnega inventarja KS). Predsednica sveta KS se bo o teh možnostih pogovorila s računovodkinjo.
AD 6
Člani sveta KS se pogovarjamo o plačilnem roku računov. Predlog MONG je, da naj bo plačilni rok za plačilo računov, 30 dni od dneva izstavitve le tega. KS se je s predlogom strinjala in sprejela naslednji sklep.
SKLEP:
Svet Krajevne skupnosti določa, da je plačilni rok za poravnavo vseh obveznosti, ki se financirajo iz finančnega načrta krajevne skupnosti, 30. dan od prejema pravilno izstavljenega računa. V primeru, da je 30. dan dela prost dan, naročnik poravna račun zadnji delovni dan pred 30. dnem.

AD 7
V nadaljevanju pregledamo sredstva po postavkah in določimo plana porabe in sicer:
· Delovanje KS – 8875,78€;
· Prireditve in praznovanja – 4104,66€ - prenos sredstev iz lanskega leta 841,00€;
· Vzdrževanje krajevnih poti – 2936,00€ - prenos sredstev iz lanskega leta 1400,00€;
· Komunalni objekti – 2299,95€ - prenos sredstev v višini 1200,00€;
· Investicije in investicijsko vzdrževanje stvarnega premoženja – 1068,00€;
· Upravljanje in vzdrževanje objektov za rekreacijo – 4242,00€.
Na postavko delovanja se bo dodalo 2000,00€ - ta sredstva bodo namenjena poravnavi računa odvetniške pisarne Polanc (urejanje lastništva stavbe 41). 
AD 8
Zaradi gradbenih del v vasi so nastale težave z obvozi na raznih koncih vasi, ter tudi s odvozom smeti s strani Komunale. Član sveta KS Dalibor Antić pove, da je komunikacija med Svetom KS, Komunalo in MONG-om zelo zapletena in traja preden informacije pridejo do pravih ljudi. V prihodnjem tednu se pričakuje še en stroj za vrtanje pilotov, ter tudi stroj za sondiranje. Pod hišno št. 26 se je izdelal betonski venec v smeri proti hišni št.33. Za hišnimi št.37, 38, 39 se dokončujejo odvodni kanali v smeri reke Vipave. V odvodne kanale se bo preusmerilo todi vodo iz dveh izvirov vode, ki so ju »odkrili« med deli.
AD 9
Pod točko Razno se člani sveta KS se splošno pogovarjamo o:
· Po neurju leta 2023 so električni kabli še vedno nepopravljeni. Pogovarjamo se o izvajanju pritiska na pristojne, da se napeljava popravi;
· Po postavitvi sončne elektrarne, so zneski za plačilo položnic za elektriko še vedno enaki. Pogovarjamo se, da bomo primerjali izdatke iz preteklih let ter z izdatki po postavitvi sončne elektrarne in nato ugotavljali zakaj ni sprememb; 
· Podpredsednik sveta KS je predlagal, da se na kraju delovne nesreče – projekt kanalizacija – postavi manjše obeležje v spomin preminulemu delavcu podjetja HNG;
· Potrebuje se 6 novih palic za zastave, znaki za kulturni dom so urejeni, z igrišča je treba odstranit kamnje, ki se kruši, potrebno bo posejat travo na novo nastalem platoju pred dvorano in pokosit okoli doma;
· Stopnice od doma proti hišni št.99, so očiščene, kante so odstranjene, trava zasejana. Razmišljamo o postavitvi klopce na tej lokaciji ter ponovno razmišljamo o obnovi zidu in zgornjega dela stopnišča, ki je počen in nevaren.

AD 10
Tanja Gregorič je na glasovanje podala predlog glede izplačila sejnine za to sejo. Člani sveta KS Gradišče so soglasno sprejeli naslednji sklep:
Predsednici, podpredsedniku in ostalim članom sveta KS Gradišče, ki so se udeležili te seje, se izplača sejnina.
Seja je bila zaključena ob 20:00h.
Sejo je vodila Tanja Gregorič.

Zapisala:							Predsednica sveta KS Gradišče
Danijela Jurkič						Tanja Gregorič

